Grootste meelvervaardiger in Zim sluit sy deureNational Foods (Foto: MyZimbabwe) Een van Zimbabwe se grootste voedselvervaardigers, National Foods, het aangekondig dat hy Woensdag sy deure in Harare en Bulawayo sal sluit weens ŉ gebrek aan buitelandse valuta wat beteken dat hy nie sy verskaffers kan betaal nie. Die maatskappy, wat gesamentlik aan Tiger Brands en Innscor Africa behoort, het skriftelik aan sy “gewaardeerde klante” gesê sy meule in Harare en Bulawayo sal na verwagting Woensdag sluit. Die maatskappy sal steeds die beperkte voorraad wat hy beskikbaar het, maal. Die maatskappy wat kitskos, mieliemeel, vervaardiging van snoepgoed, suiwel en eetbare olies by sy portefeulje insluit, blameer ŉ tekort aan buitelandse valuta vir die sluiting van sy meule. Zimbabwe het in 2009 sy eie geldeenheid laat vaar en gebruik nou ŉ verskeidenheid van geldeenhede, hoofsaaklik die Amerikaanse dollar. Die land is in ŉ ernstige ekonomiese verknorsing en buitelandse valuta, brandstof en mediese toerusting is aan die orde van die dag. Tiger Brands besit ongeveer 37% van National Foods.